Миланэ чемпионыр хегъащIэ
Тхэквондо
Тэтэрстаным и къалащхьэ Къэзан щекIуэкIащ Урысейм и щIалэгъуалэм я гъэмахуэ спартакиадэм хыхьэ тхэквондомкIэ кIэух зэхьэзэхуэр. Абы щызэхьэзэхуащ щIыналъэ зэпеуэхэм пашэныгъэр щызыубыда спортсменхэр.
Зи хьэлъагъыр килограмм 46-м нэблагъэ Къэбэрдей-Балъкъэрым щыщ Бекъул Миланэ Кавказ Ищхъэрэ федеральнэ щIыналъэм и щIыхьыр зэхьэзэхуэхэм щихъумащ. Къыщыхах зэпэщIэтыныгъэ хьэлъэхэм пхырыкIа ди лъэпкъэгъум финал зэIущIэм щыхигъэщIащ а хьэлъагъым Урысейм и балигъ гуп нэхъыщхьэм хэт, къэралым и иджырей чемпион, Мэзкуу щыщ Медведевэ Ларисэ икIи Спартакиадэм и дыщэ медалыр зыIэригъэхьащ.
Чемпионыр егъасэ Ахъмэт Амир.
Жыласэ Замир.
